Ekkor már jelölték az 1974-es Eurovíziós Dalfesztiválra, ahol a „Long Live Love” című számot énekelte, mellyel az Egyesült Királyság képviseletében negyedik lett. Az áprilisi döntőt követően jelent meg a dallal azonos című "Long Live Love" album, mely csak a negyvenedik helyezést érte el Angliában. A külön az amerikai piac számára megjelentetett "If You Love Me, Let Me Know" című, Európában már megjelent dalokat tartalmazó album Amerikában őszre első helyezésig jutott, korábban megjelent címadó dala már májusban ötödik lett. Mindkét albumon helyet kapott egyik legismertebb dala az „I Honestly Love You”, mely Amerikában első helyezett lett és két Grammy-díjat hozott „Record of the Year” és „Best Female Pop Vocal Performance” kategóriában.